इंदिरापुरम(ब्यूरो)। वसुंधरा सेक्टर-11 में रविवार को दिनदहाडे़ बाइक सवार बदमाशों ने आईटी कंपनी अधिकारी से चेन लूट ली। वारदात के वक्त वह सोसाइटी के बाहर खडे़ थे। उन्होंने भाग लुटेरों का पैदल ही पीछा करने की कोशिश भी की लेकिन लुटेरे आंखों से ओझल हो गए। वसुंधरा सेक्टर-11 के ज्ञानदीप अपार्टमेंट में अजीत सिंह रहते हैं। वह मुंबई स्थित एक आईटी कंपनी में अधिकारी हैं। छुट्टी में वह घर वसुंधरा आए हुए थे। रविवार को वह सोसाइटी के बाहर खडे़ थे। बाइक सवार दो युवक आए और उनसे चेन लूटकर भागने लगे। अजीत ने पैदल लुटेरों का पीछा किया लेकिन वह गायब हो गए। पीड़ित अधिकारी ने भागते वक्त लुटेरों की बाइक का नंबर नोट कर पुलिस को दे दिया है। एसएचओ इंदिरापुरम का कहना है कि शुरूआती जांच में मामला संदिग्ध लग रहा है। उन्होंने बताया पीड़ित ने जो नंबर दिया है, उसे ट्रेस करने की कोशिश जारी है।